text: Stædig kamp for cykelsti
  28 januar 2011 kl. 17.13
  Borgerne i den lille by Tandslet på Sydals fortsætter på 8. år kampen for en cykelsti til Hørup.
  Beboerne fik af den tidligere Sydals Kommune løfte om en cykelsti i 2003, da skolen i Tandslet blev lukket.
  Siden er intet sket.
  Sydals er blevet indlemmet i Sønderborg Kommune. Kommunen har i år afsat 9,5 millioner kroner til cykelstier, men cykelstien mellem Tandslet og Hørup står ikke på listen over projekter.
  Landsbybeboerne har nu samlet 850 underskrifter for en cykelsti for at råbe lokalpolitikerne op.
  - Jeg tør ikke sende mine børn ud på landevejen. De skal køres til alt, fortæller en af forældrene, Britta Kaslund.
  Byrådsmedlem fra Fælleslisten Ole Stisen, medlem, teknik- og miljøudvalget, Sønderborg Kommune, vil nu forsøge at få udvalget til at genoptage sagen.
  